Taalgebruik: meer en meesArgieffoto meer of -er; mees of -ste Deelwoorde wat as byvoeglike naamwoorde of bywoorde gebruik word, vorm die vergrotende trap met die bywoord meer, of met die agtervoegsel -er. * oplettend – meer oplettend of oplettender * sprankelend – meer sprankelend of sprankelender * gekompliseerd – meer gekompliseerd of gekompliseerder * toegewyd – meer toegewyd of toegewyder Deelwoorde wat as byvoeglike naamwoorde of bywoorde gebruik word, vorm die oortreffende trap met die bywoord mees, of met die agtervoegsel -ste, en word meestal as ŉ frase saam met die bepaalde lidwoord die gebruik. * oplettend – die mees oplettende of die oplettendste * sprankelend – die mees sprankelende of die sprankelendste * gekompliseerd – die mees gekompliseerde of die gekompliseerdste * toegewyd – die mees toegewyde of die toegewydste meer en mees Byvoeglike naamwoorde en bywoorde wat op e eindig, vorm die vergrotende trap met die bywoord meer * beskonke – meer beskonke * verleë – meer verleë Opmerking: a) Hierdie reël geld slegs by byvoeglike naamwoorde waarvan die grondwoord op e eindig en nie by byvoeglike naamwoorde wat attributief gebruik word en daarom ŉ attributiewe –e gekry het nie. Die byvoeglike naamwoord oulik in die oulike klein hondjie se vergrotende trap is ouliker en nie meer oulik b) Die vergrotende trap van byvoeglike naamwoorde en bywoorde wat op e eindig, is tradisioneel gevorm met behulp van die agtervoegsel -ner. Gevalle soos ervarener (teenoor die gebruikliker meer ervare) en onvolwassener (teenoor die gebruikliker meer onvolwasse), moet daarom nie as ŉ fout beskou word nie. Byvoeglike naamwoorde en bywoorde wat op e eindig, vorm die oortreffende trap met behulp van die bywoord mees, en word meestal as ŉ frase saam met die bepaalde lidwoord die gebruik. * beskonke – die mees beskonke * verleë – die mees verleë Opmerking: a) Hierdie reël geld slegs by byvoeglike naamwoorde waarvan die grondwoord op e eindig en nie by byvoeglike naamwoorde wat attributief gebruik word en daarom ŉ attributiewe -e gekry het nie. Die byvoeglike naamwoord oulik in die oulike klein hondjie se oortreffende trap is die oulikste en nie die mees oulike b) Die oortreffende trap van byvoeglike naamwoorde en bywoorde wat op e eindig, is tradisioneel gevorm met behulp van die agtervoegsel -nste. Gevalle soos die godvergetenste (teenoor die gebruikliker die mees godvergete) en die omstredenste (teenoor die gebruikliker die mees omstrede) moet daarom nie as ŉ fout beskou word nie. Dié inligting is oorspronklik gepubliseer in die nuwe Afrikaanse Woordelys en Spelreëls (11de omvattend herbewerkte uitgawe) Uitgewer: Pharos Prys: R450-00* Koop die boek nou by Graffiti Boeke vir slegs R360-00* *Prys onderhewig aan verandering